SA regering bied ondersteuning vir man wat doodstraf kryTyrone Lee Coetzee Die minister van internasionale betrekkinge het gesê haar departement sal konsulêre ondersteuning bied aan Tyrone Lee Coetzee se familie, nadat hy in Viëtnam die doodstraf opgelê is. “Die departement sal die saak verder monitor en met die betrokke burger in verbinding tree wat betref die moontlikheid om appèl aan te teken teen die vonnis,” het minister Lindiwe Sisulu in ŉ verklaring gesê. Maroela Media het vroeër berig Coetzee is die doodstraf opgelê nadat hy aan dwelmsmokkelary skuldig bevind is. Die Ho Chi Minh City Law-koerant het berig hy het nagenoeg 1,5 kg se kokaïene gesmokkel het. Coetzee is in Junie 2016 in hegtenis geneem nadat hy by die Tan Son Nhat Internasionale Lughawe geland het en die dwelms in sy bagasie gevind is. Hy het in die hof aangevoer dat ŉ Nigeriër hom gehuur het om die dwelms te vervoer en dat hy $3 500 sou ontvang ná sy aankoms in Viëtnam. Hy het glo van Suid-Afrika na Brasilië toe gevlieg waar hy die dwelms gekry het, waarna hy na Viëtnam gevlieg het. Sisulu het gesê sy is besorg oor die hoë getal Suid-Afrikaners wat op verskeie aanklagte, hoofsaaklik dwelmverwant, oorsee aangehou word. Daar is tans 800 Suid-Afrikaners in buitelandse tronke. “Die departement doen ŉ beroep op Suid-Afrikaners wat oorsee reis om hulself vertroud te maak met die wettige en kulturele praktyke van die lande wat hulle besoek. Suid-Afrikaners word gewaarsku teen deelname aan onwettige aktiwiteite.”